**UDRUŽENJE POSLOVNIH ŽENA SRBIJE**

**POZIV, PROPOZICIJE I KRITERIJUMI KONKURSA ZA IZBOR**

**RODNO NAJSENZITIVNIJE KOMPANIJE**

U okviru manifestacije „Cvet uspeha za ženu zmaja“, Udruženje poslovnih žena Srbije, najveća organizacija koja okuplja vlasnice malih, srednjih i velikih preduzeća i preduzetnice, koja već 22 godine pruža podršku i promoviše žensko preduzetništvo, oglašava treći po redu konkurs u kategoriji:

**Rodno najsenzitivnija kompanija**

**za 2020. godinu**

Priznanje se dodeljuje kompanijama koje pružaju najbolji model poslovanja, primenjujući strategije rodne senzitivnosti, društveno odgovornog pristupa i Principe osnaživanja žena Agencije za rodnu ravnopravnost Ujedinjenih nacija (UN Women) i UN Globalnog dogovora, a posebno V. princip, koji se odnosi na uključivanja malih i mikro ženskih preduzeća i preduzetnica u lance dobavljača velikih kupaca. Na ovaj način podstiče se ideja održivog i inkluzivnog razvoja i stvara jedinstveni eko-sistem kroz brigu o lokalnoj zajednici, jer uključivanje preduzetnica u lanac vrednosti donosi novi kvalitet, kako korporacijama, tako i maloj privredi i lokalnoj zajednici.

Prvi konkurs ovakve vrste kod nas, iako se organizuje tek tri godine, izaziva veliku pažnju javnosti i postaje sve prepoznatljiviji.

**Propozicije konkursa:**

1. Pravo učešća imaju srednje (50-250 zaposlenih) i velike kompanije (preko 250 zaposlenih), domaće i strane korporacije čije je poslovanje registrovano na teritoriji Republike Srbije.

1. Za dalju selekciju biće prihvaćene samo kompletne prijave kompanija, dostavljene u propisanom roku.
2. Raspisivanje konkursa i rok za prijavu oglašavaju se na web sajtu Udruženja poslovnih žena Srbije, kao i u medijima. Konkurs može biti produžen.
3. Kompanije treba da dostave sledeću dokumentaciju:

Obavezna:

1. Upitnik
2. Izjava o istinitosti podataka, potpisana i overena od strane odgovornog lica

Dopunska: (nije obavezna, ali se uzima u obzir ukoliko se dostavi)

1. Lista priznanja i nagrada za društveno odgovorno poslovanje
2. Ostala dokumentacija relevantna za izbor rodno najsenzitivnije kompanije
3. Pored kompanija koje se prvi put prijavljuju, pravo učešća imaju i kompanije koje su ranijih godina učestvovale na konkursu.
4. Kompanije se mogu kandidovati same, ili ih mogu predložiti zainteresovani građani i organizacije.

**Kriterijumi za izbor rodno najsenzitivnije kompanije:**

1. Da li preduzeće u poslovanju **primenjuje strategiju Društveno odgovornog poslovanja (DOP**)/ Responsible Business Conduct (RBC)
2. Da li je u poslovnoj strategiji zastupljena **primena principa rodne ravnopravnosti i na koji način**  (opisni odgovor ili kopija teksta iz originalnog dokumenta)
3. Koje od **navedenih Principa osnaživanja žena** **UN Globalnog dogovora i Agencije za rodnu ravnopravnost Ujedinjenih nacija (UN Women), kompanija primenjuje**:
4. Na visoke upravljačke pozicije **postavljaju se rukovodioci i rukovoditeljke posvećeni rodnoj ravnopravnosti**
5. Prema svim ženama i muškarcima na poslu se pravedno postupa - **poštuju se i podržavaju ljudska prava i nediskriminacija**
6. Obezbeđenje **zdravlja, bezbednosti i ravnopravnosti svih radnica i radnika**
7. **Promovisanje obrazovanja, obuka i stručnog usavršavanja žena**
8. **Razvoj kompanije, lanca snabdevanja i marketinga na način koji osnažuje žene** (ukoliko se označi ovaj princip, treba odgovoriti na pitanje br. 4 i 5)
9. **Promovisanje ravnopravnosti kroz inicijative u društvu i zagovaranje**
10. Merenje **napretka rodne ravnopravnosti i javno izveštavanje o tome**
11. **Koliko ženskih firmi dobavljača je uključeno u lanac snabdevanja** po regularnim procedurama nabavki  (ukoliko je kompanija u upitniku navela poštovanje V principa osnaživanja žena agencije UN Women i UN Globalnog dogovora: Razvoj kompanije, lanca snabdevanja i marketinga na način koji osnažuje žene)
12. Koliko ženskih firmi je **uključeno kao deo društveno odgovornog poslovanja (DOP) / responsible business conduct (RBC) strategije kroz projekat „Ravnopravno u lancu vrednosti“ ili neki drugi projekat** i na koji način (ukoliko je kompanija u upitniku navela poštovanje V principa osnaživanja žena agencije UN Women i UN Globalnog dogovora: Razvoj kompanije, lanca snabdevanja i marketinga na način koji osnažuje žene)
13. **Vrednosti kompanije** (šta kompanija izdvaja kao **osnovnu vrednost u svom poslovanju**)
14. Da li kompanija ima **etički kodeks** i šta može istaći kao **najveći kvalitet u svom poslovanju**
15. Sumirana dostignuća kompanije u **sprovođenju rodno senzitivnih strategija** i objašnjenje kompanije zašto bi baš njoj trebalo dodeliti ovo priznanje

Rok za dostavu popunjenih prijava i prateće dokumentacije je **1. septembar 2020. godine.**

Pobednici će biti proglašeni na manifestaciji „Cvet uspeha za ženu zmaja“ koja se održava **28. oktobra 2020. godine** u Operi i teatru „Madlenianum“.

**ŽIRI**

Članice žirija su istaknute predstavnice zajednice, koje se dugi niz godina bave pitanjima rodne ravnopravnosti i svojim angažovanjem daju izuzetan doprinos promociji razvoja ženskog preduzetništva i poziciji žena u društvu iz UPŽ Srbije, Koordinacionog tela za rodnu ravnopravnost RS / Vlade, Evropske investicione banke EIB, Evropske banke za obnovu i razvoj EBRD i agencije UN Women.